《林卧》
宋代·释文珦

林卧岁月久，閒襟颇孤清。
静中观庶类，因之感予情。
木伐以其材，膏煎以其明。
兽槛以狡彯，禽笼以音声。
人苟矜智虑，自械伤神形。
纵使功业崇，或爱鼎鑊烹。
今古无不然，念之殊可惊。
世用常致患，时弃乃全生。
所以箕颍客，翛然竟遗名。
吾幸拙而愚，冀可终余龄。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。